b'\n_START_ARTICLE_\nSkj\xc3\xb8nnheten og udyret (musikal)\n_START_SECTION_\nBakgrunn\n_START_PARAGRAPH_\nIf\xc3\xb8lge The Houston Chronicle var det teaterkritikeren Frank Richs anmeldelse av Skj\xc3\xb8nnheten og udyret i The New York Times som var den utl\xc3\xb8sende faktoren til at filmen ble en scenemusikal. Frank Young, en av regiss\xc3\xb8rene for musikkteaterselskapet Theatre Under The Stars (TUTS), fors\xc3\xb8kte \xc3\xa5 f\xc3\xa5 Disney interessert i \xc3\xa5 lage en scenemusikal p\xc3\xa5 samme tid som Michael Eisner og Jeffrey Katzenberg tenkte over Richs artikkel. Disney ble tipset om at TUTS var det beste teateret \xc3\xa5 lansere en ny musikal p\xc3\xa5, og snart inngikk de et samarbeid med Young. En sceneversjon av filmen ble regissert av Robert Jess Roth og koreografert av Matt West, som begge var med i Broadway-oppsetningen. Den ble f\xc3\xb8rst vist p\xc3\xa5 Disneyland, og gikk deretter i Music Hall i Houston, Texas fra 28. november til 26. desember 1993.\n_START_SECTION_\nOppsetninger\n_START_PARAGRAPH_\n18. april 1994 hadde scenemusikalen premiere p\xc3\xa5 Broadway i Palace Theatre i New York City, hvor den fikk blandet kritikk. Den ble en kassasuksess, og blir stadig satt opp verden rundt. Broadway-versjonen vant en Tony Award, og ble den f\xc3\xb8rste i en lang rekke med teaterproduksjoner fra Disney. Den siste Broadway-oppsetningen ble holdt 29. juli 2007, etter 46 forh\xc3\xa5ndsvisninger og 5461 oppsetninger.'